b'\n_START_ARTICLE_\nProdukcija (ekologija)\n_START_PARAGRAPH_\nIzraz produkcija ali proizvodnja se v ekologiji nana\xc5\xa1a na tvorbo biomase iz hranil v ekosistemu. Stopnji ve\xc4\x8danja biomase pravimo tudi produktivnost, izra\xc5\xbea se v enotah mase na povr\xc5\xa1ino (ali prostornino) na enoto \xc4\x8dasa (npr. g m\xe2\x81\xbb\xc2\xb2 d\xe2\x81\xbb\xc2\xb9), v\xc4\x8dasih upo\xc5\xa1tevajo\xc4\x8d suho te\xc5\xbeo ali le koli\xc4\x8dino ogljika._NEWLINE_Lo\xc4\x8dimo primarne (prvotne) producente ali avtotrofe, ki ve\xc4\x8dajo biomaso s predelavo anorganskih spojin in energije iz okolja, ter sekundarne (drugotne) producente ali heterotrofe, ki se hranijo z organskimi snovmi avtotrofov. Slednjim pravimo tudi primarni porabniki. Za ve\xc4\x8dino primarne produkcije na Zemlji je odgovoren proces fotosinteze v modrozelenih cepljivkah, algah in rastlinah.'